BTS จัดโปรบัตร “แรบบิท” สะสมพอยท์แลกรับเที่ยวเดินทางฟรี 1 พ.ย. 64 – 31 ต.ค. 65
BTS จัดโปรบัตรแรบบิท มอบสิทธิพิเศษผ่าน แรบบิท รีวอร์ดส สะสมพอยท์จากการเดินทาง แลกรับเที่ยวเดินทางฟรี มีผลตั้งแต่ 1 พ.ย. 64 - 31 ต.ค. 65 นอกจากนี้ BTS จะเพิ่มพอยท์พิเศษให้อีก 1 เท่า เป็น 2 เท่าระหว่างวันที่ 1 พฤศจิกายน 2564 จนถึงวันที่ 31 มกราคม 2565
BTS จัดโปรบัตรแรบบิท มอบสิทธิพิเศษผ่าน แรบบิท รีวอร์ดส สะสมพอยท์จากการเดินทาง แลกรับเที่ยวเดินทางฟรี มีผลตั้งแต่ 1 พ.ย. 64 - 31 ต.ค. 65
18 ต.ค. 2564

นายพรชลิต พลอยกระจ่าง รองกรรมการผู้จัดการ กลุ่มธุรกิจอสังหาริมทรัพย์และโครงสร้างพื้นฐาน บริษัทหลักทรัพย์จัดการกองทุนรวม บัวหลวง จำกัด ได้เผยแพร่เอกสารอิเล็กทรอนิกส์ต่อตลาดหลักทรัพย์แห่งประเทศไทยเมื่อวันที่ 18 ตุลาคม 2564 ว่าบริษัทหลักทรัพย์จัดการกองทุนรวม บัวหลวง จำกัด ในฐานะบริษัทผู้จัดการกองทุนรวมโครงสร้างพื้นฐานระบบขนส่งมวลชนทางรางบีทีเอสโกรท หรือ BTSGIF ขอแจ้งให้ทราบว่า ตามที่บริษัท ระบบขนส่งมวลชนกรุงเทพ จำกัด (มหาชน) หรือ BEM ได้สิ้นสุดโปรโมชั่นบัตรโดยสารประเภทรายเดือน ในส่วนของเส้นทางสัมปทานระยะทาง 23.5 กิโลเมตร สายสุขุมวิท (สถานีหมอชิต-อ่อนนุช) และสายสีลม (สถานีสนามกีฬาแห่งชาติ-สถานีสะพานตากสิน รวมสถานีส่วนต่อขยายจากสถานีสะพานตากสินถึงวงเวียนใหญ่) เมื่อวันที่ 30 กันยายน 2564 ที่ผ่านมานั้น
โดยทางบริษัทฯ ได้ว่าจ้างให้บริษัท แรบบิท รีวอร์ดส จำกัด จัดโปรโมชั่นใหม่ มอบสิทธิพิเศษผ่าน แรบบิท รีวอร์ดส (Rabbit Rewards) โปรแกรมสะสมพอยท์จากการเดินทาง เพื่อแลกรับเที่ยวเดินทางฟรีรวมถึงส่วนลดและสิทธิพิเศษต่าง ๆ จากร้านค้าชั้นนำ โดยโปรโมชั่นใหม่นี้มีระยะเวลา 1 ปี ซึ่งจะมีผลบังคับใช้ตั้งแต่วันที่ 1 พฤศจิกายน 2564 จนถึง วันที่ 31 ตุลาคม 2565 นอกจากนี้ ทางบริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS จะเพิ่มพอยท์พิเศษให้อีก 1 เท่า เป็น 2 เท่าระหว่างวันที่ 1 พฤศจิกายน 2564 จนถึงวันที่ 31 มกราคม 2565